b'\n_START_ARTICLE_\nKahiluodon kartano\n_START_PARAGRAPH_\nKahiluodon kartano on tila Taivassalossa. Kartanoon kuuluivat Iso-Kahiluoto ja V\xc3\xa4h\xc3\xa4-Kahiluoto, jotka yhdistettiin r\xc3\xa4lssis\xc3\xa4terin\xc3\xa4 1600-luvun puoliv\xc3\xa4liss\xc3\xa4. Keskiajalla sen omisti Ille-suku. Sen j\xc3\xa4lkeen kartano periytyi Footangelin ja Starkin suvussa ja oli 1800-luvulla monen suvun omistuksessa, kuten von Knorring ja von Troil.\n_START_SECTION_\nP\xc3\xa4\xc3\xa4rakennus\n_START_PARAGRAPH_\nKartanon p\xc3\xa4\xc3\xa4rakennus valmistui noin 1790, ja sen rakennutti Agneta Eleonora de la Myle. Rakennusvuosi on p\xc3\xa4\xc3\xa4telty sen omistajan F. L. de la Mylen tekem\xc3\xa4st\xc3\xa4 vesiv\xc3\xa4ripiirroksesta, joka on signeerattu 1796. Rakennus siirrettiin Seurasaaren ulkomuseoon 1926._NEWLINE_Rakennus noudattaa tuolloin suosittuja Carl Wijnbladhin mallipiirustuksia. Rakennuksen keskiosa on kaksikerroksinen, ja rakennus on kustavilaiseen tapaan symmetrinen. Sis\xc3\xa4\xc3\xa4nk\xc3\xa4yntej\xc3\xa4 on kaksi, mik\xc3\xa4 oli tuolloin harvinaista. Rakennuksessa on keitti\xc3\xb6, kolme salia ja yhdeks\xc3\xa4n muuta huonetta._NEWLINE_Nykyisin kartanon ruokasaliin ja alakerran kulmasaliin on asennettu Vihdin Olkkalan kartanosta per\xc3\xa4isin olevat kangastapetit. Nykyinen kalustus on per\xc3\xa4isin eri tahoilta paitsi keitti\xc3\xb6n avohyllyk\xc3\xb6t, jotka ovat alkuper\xc3\xa4isi\xc3\xa4._NEWLINE_Keitti\xc3\xb6 on sis\xc3\xa4\xc3\xa4nk\xc3\xa4ynnist\xc3\xa4 oikealle, ruokasali on keskell\xc3\xa4, ja sen kautta on kulku toiselle sivulle, jossa on per\xc3\xa4kk\xc3\xa4isi\xc3\xa4 pienempi\xc3\xa4 huoneita, kuten makuuhuoneet, rouvan- ja herranhuone sek\xc3\xa4 lastenhuone. Ruokasalin kummaltakin puolelta viev\xc3\xa4t portaat yl\xc3\xa4kertaan, jossa keskell\xc3\xa4 on sali, ja siit\xc3\xa4 avautuvista ovista p\xc3\xa4\xc3\xa4see makuuhuoneisiin, f\xc3\xb6rmaakiin ja yl\xc3\xa4eteisiin._NEWLINE_Rakennus on edustava esimerkki Lounais-Suomen kartanokulttuurista.'